शिवपाल यादव बोले- मुझे सपा के विधायक दल की बैठक में नहीं बुलाया गया, दो दिन से कर रहा था इंतजार
शिवपाल यादव ने कहा कि उन्हें सपा के विधायक दल की महत्वपूर्ण बैठक में नहीं बुलाया गया। सपा के विधायक दल की बैठक में अखिलेश यादव को सर्वसम्मति से नेता चुना गया। शिवपाल ने कहा, ‘‘मुझे बैठक के बारे में कोई जानकारी नहीं है, मैंने सपा के नेताओं से संपर्क करने की कोशिश की, लेकिन मुझे इसके बारे में कोई जानकारी नहीं मिली है।’’
नई दिल्ली: समाजवादी पार्टी (सपा) के विधायक शिवपाल सिंह यादव ने शनिवार को कहा कि उन्हें पार्टी के विधायक दल की महत्वपूर्ण बैठक में नहीं बुलाया गया। सपा के विधायक दल की बैठक में अखिलेश यादव को सर्वसम्मति से नेता चुना गया। शिवपाल ने संवाददाताओं से कहा, ‘‘मुझे बैठक के बारे में कोई जानकारी नहीं है, मैंने सपा के नेताओं से संपर्क करने की कोशिश की, लेकिन मुझे इसके बारे में कोई जानकारी नहीं मिली है।’’ जसवंत नगर सीट से सपा विधायक शिवपाल ने कहा, ‘‘मैंने हमेशा कहा है कि मुझे जो भी जिम्मेदारी दी जाएगी, मैं उसके अनुसार काम करूंगा लेकिन मुझे विधायक दल की बैठक के लिए नहीं बुलाया गया था, हालांकि मैं सपा का विधायक हूं।’’ गौरतलब है कि शिवपाल ने सपा के चुनाव चिह्न पर चुनाव लड़ा था। शिवपाल ने 2017 के उत्तर प्रदेश विधानसभा चुनाव से पहले अपनी पार्टी प्रगतिशील समाजवादी पार्टी (लोहिया) बनाई थी। सपा संरक्षक मुलायम सिंह यादव के छोटे भाई शिवपाल ने आगे कहा कि उन्होंने ‘साइकिल’ के चुनाव चिह्न पर चुनाव लड़ा और यहां तक कि करहल और कई अन्य जगहों पर पार्टी के लिए प्रचार भी किया। इसके बावजूद, उन्हें नहीं पता कि सपा के विधायक दल की बैठक के बारे में उन्हे सूचित क्यों नहीं किया गया। बैठक में शामिल नहीं होने के बारे में पूछे जाने पर शिवपाल ने कहा, ‘‘यह राष्ट्रीय नेतृत्व को समझना है कि उसे क्या करना है, मुझे कोई निमंत्रण या जानकारी नहीं मिली है।’’ शिवपाल ने आगे कहा, ‘‘फिलहाल, भविष्य के लिए मेरी कोई योजना नहीं है, मैं सपा के साथ-साथ अपनी पार्टी में अपने समर्थकों से बात करूंगा। मुझे अभी भविष्य के बारे में कुछ नहीं कहना है।’’